Vammaisten henkilöiden oikeuksien neuvottelukunta VANE

Asiantuntijalausunto

Asia: HE 173/2020 vp Hallituksen esitys eduskunnalle oppivelvollisuuslaiksi ja eräiksi siihen liittyviksi laeiksi

*Yleistä*

Vammaisten henkilöiden oikeuksien neuvottelukunta VANE kiittää mahdollisuudesta antaa lausunto asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta. VANE toteaa myös, että Vammaisfoorumi ry ja muut vammaisjärjestöt nostavat omissa lausunnoissaan vielä laajemmin esille vammaisten henkilöiden kannalta keskeisiä huomioitavia asioita.

VANE kiittää siitä, että vammaisyleissopimuksen velvoitteet on huomioitu esityksessä.

*Huomioita esityksestä*

VANE katsoo esityksen ja sen tavoitteiden olevan kaiken kaikkiaan kannatettavia ja edistävän sekä erityistä tukea opetuksessa tarvitsevien, että vammaisten henkilöiden yhdenvertaista oikeuttaa oppimiseen.

Kuten esityksessä todettu, vammaiset ja toimintarajoitteiset sekä muut haavoittuvassa asemassa olevat ryhmät uhkaavat jäädä koulutuksessa ja osaamisessa muista väestöryhmistä jälkeen. Oppivelvollisuuden laajentaminen ja siihen kytkeytyvän toisen asteen koulutuksen maksuttomuus sekä opinto-ohjauksen ja oppimisen tuen vahvistaminen lisäävät koulutuksen yhdenvertaisuutta.

Vammaiset henkilöt ovat tutkimusten mukaan keskimäärin muuta väestöä köyhempiä ja muuta väestöä suurempi osa vammaisista henkilöistä elää koko elämänsä sosiaaliturvan varassa. Tästäkin näkökulmasta mahdollisuudet suorittaa toisen asteen tutkinto ja saada tarvittavaa tukea opintoihin riippumatta perheen varallisuudesta on vammaisten henkilöiden oikeuksien kannata kannatettava.

Esitys parantaisi nuorten mahdollisuuksia saada ohjausta toisen asteen opiskelupaikan valintaan perusopetuksen aikana ja perusopetuksen jälkeisessä nivelvaiheessa sekä mahdollisessa koulutuksen keskeyttämistilanteessa. Nuoresta pidettäisiin huolta koko hakeutumisvaiheen ja oppivelvollisuuden suorittamisen ajan ja hänet saattaen vaihdettaisiin opetuksen ja koulutuksen järjestäjältä toiselle. Mikäli nuori putoaa opetuksen ja koulutuksen järjestäjien turvaverkosta, asuinkunta selvittäisi nuoren tilannetta ja ohjaisi häntä eteenpäin. VANE katsoo niin ikään tämän olevan kannatettava uudistus vammaisten ja erityistä tukea tarvitsevien oppilaiden kannalta. Lain toimeenpanossa tuen saannin toteutumiseen on kiinnitettävä erityistä huomiota.

Ongelmana nykytilanteessa on, että osalle vammaisista nuorista tarjotaan peruskoulun jälkeen liian helposti ratkaisuna siirtymistä työkyvyttömyyseläkkeelle sopivan opiskelupaikan puutteen vuoksi. Lakiesityksen voimaantulon myötä on pystyttävä varmistamaan riittävä määrä ohjausta, jotta kaikille löytyy sopiva opintovaihtoehto sekä riittävästi opiskelupaikkoja, jotta näin ei enää tapahtuisi, vaan oikeus oppia koskisi kaikkia. Kohtuullisia mukautuksia on tarvittaessa tehtävä ja niistä on oltava kentällä tietoa. Henkilöstön riittävään osaamiseen on syytä kiinnittää huomiota.

VANE haluaa korostaa sen merkitystä, että oppilaalla on aina mahdollisuus saada riittävä määrä yksilöllisiin tarpeisiin perustuvaa tukea yleisessä opetusjärjestelmässä. Tuen tulee aina seurata opiskelijaa, eikä opiskelijan tulisi joutua valitsemaan koulutuspaikkaansa sen mukaan, mihin on mahdollista saada tukea. Opiskelijoiden terveyden, opiskelukyvyn ja tasavertaisten mahdollisuuksien näkökulmasta olisi tärkeätä, että uudistuksen yhteydessä kaikille varmistetaan myös riittävät, monipuoliset ja moniammatilliset opiskeluhuollon palvelut opiskelijoiden palvelutarpeiden mukaisesti.

Osa vammaisista opiskelijoista tarvitsee opinnoissaan henkilökohtaista apua, tulkitsemispalveluja ja apuvälineitä. Oppivelvollisuuden suorittamisen kannalta näiden myöntäminen opiskelijalle on välttämätöntä ja vastuiden haku- ja myöntämiskäytännöistä tulee olla selviä. Riittävän avustamisen, tulkkauksen ja apuvälineiden saatavuus on pystyttävä varmistamaan, jotta yhdenvertainen oikeus koulutukseen toteutuu.

Viittomakieliset opiskelijat on huomioitava kieli- ja kulttuuriryhmänä eikä vain erityistä tukea saavina opiskelijoina. Heille keskeisin palvelu on opiskelutulkkaus, ja sen riittävä saatavuus on niin ikään pystyttävä varmistamaan.

VANE haluaa vielä kiinnittää huomiota siihen, että vammaisten oppilaiden asemasta ja tilanteesta perusopetuksessa ja ylipäätään opetusjärjestelmässä on olemassa liian vähän tietoa. Uudistuksen yhteydessä ja uudistuksen seurannassa olisi tarpeen miettiä keinoja vahvistaa tietopohjaa ja kehittää tapoja seurata uudistuksen vaikutuksia myös vammaisten opiskelijoiden asemaan. Laajemminkin huomiota tulisi kiinnittää kaikkiin niihin tekijöihin, joiden vuoksi vammaisten henkilöiden yhdenvertainen oikeus koulutukseen ei toteudu.

Vammaisten henkilöiden oikeuksien neuvottelukunta

erityisasiantuntija Tea Hoffrén